На основу члана 88. Закона о основама система образовања и васпитања („Службени гласник РС”, бр.72/09, 52/11, 55/13, 35/15 – aутентично тумачење, 68/15 и 62/16-УС),

министар просвете, науке и технолошког развоја доноси

**П Р А В И Л Н И К   
О КАЛЕНДАРУ ОБРАЗОВНО-ВАСПИТНОГ РАДА  
СРЕДЊИХ ШКОЛА ЗА ШКОЛСКУ 2017/2018. ГОДИНУ**

**Члан 1.**

Овим правилником утврђује се календар за остваривање обавезних облика образовно-васпитног рада (теоријска настава, практична настава и вежбе) у гимназији, уметничкој и стручној школи, за школску 2017/2018. годину.

**Члан 2.**

Остали обавезни и факултативни облици образовно-васпитног рада, утврђени наставним планом и програмом за гимназије, уметничке и стручне школе, планирају се годишњим планом рада.

**Члан 3.**

Обавезне облике образовно-васпитног рада из члана 1. овог правилника средње школе остварују на годишњем нивоу:

У гимназији:   
 – у I, II и III разреду у 37 петодневних наставних седмица, односно 185 наставних дана;   
 – у IV разреду у 33 петодневне наставне седмице, односно 165 наставних дана.

У оквиру 37 односно 33 петодневнe наставнe седмицe, гимназија је у обавези да годишњим планом рада равномерно распореди дане у седмици.

Сваки дан у седмици, неопходно је да буде заступљен 37 пута, односно 33 пута.

У стручној школи:

– у I и II разреду трогодишњег и I, II и III разреду четворогодишњег образовања у 37 петодневних наставних седмица, односно 185 наставних дана;   
 – у III разреду трогодишњег и IV разреду четворогодишњег образовања у 34 петодневне наставне седмице, односно 170 наставних дана.

У оквиру 37, односно 34 петодневне наставне седмице, стручна школа је у обавези да годишњим планом рада равномерно распореди дане у седмици.   
 Сваки дан у седмици неопходно је да буде заступљен 37 пута, односно 34 пута.

**Члан 4.**

Наставни план и програм за уметничке школе у I, II, III и IV разреду остварује се према годишњем плану рада школе у петодневним или шестодневним наставним седмицама, у складу са законом.

**Члан 5.**

Настава и други облици образовно-васпитног рада остварују се у два полугодишта.

Прво полугодиште почиње у петак, 1. септембра 2017. године, а завршава се у среду, 31. јануара 2018. године.

Друго полугодиште почиње у понедељак, 12. фебруара 2018. године, a завршава се у четвртак, 21. јуна 2018. године.

Друго полугодиште за ученике IV разреда гимназије завршава се у четвртак, 24. маја 2018. године, а за ученике III разреда трогодишњег и IV разреда четворогодишњег образовања стручних школа у четвртак, 31. маја 2018. године.

Друго полугодиште за ученике I и II разреда, односно I, II и III разреда четворогодишњег образовања стручних школа, за које је наставним планом и програмом прописана реализација професионалне праксе према индивидуалном плану реализације ове праксе за сваког ученика, завршава се најкасније у петак, 10. августа 2018. године.

**Члан 6.**

У току школске године ученици имају јесењи, зимски, пролећни и летњи распуст.

Јесењи распуст почиње у четвртак, 9. новембра 2017. године, а завршава се у петак, 10. новембра 2017. године.

Зимски распуст има два дела – први део почиње у среду, 3. јануара 2018. године, а завршава се у понедељак, 8. јануара 2018. године, а други део почиње у четвртак, 1. фебруара 2018. године, а завршава се у петак, 9. фебруара 2018. године.

Пролећни распуст почиње у понедељак, 2. априла 2018. године, а завршава се у понедељак, 9. априла 2018. године.

За ученике првог, другог и трећег разреда гимназије и четворогодишњих средњих стручних школа и ученике првог и другог разреда средњих трогодишњих средњих стручних школа, летњи распуст почиње у петак, 22. јуна 2018. године, а завршава се у петак, 31. августа 2018. године.

За ученике четвртог разреда гимназије, четвртог разреда четворогодишњих и трећег разреда трогодишњих средњих стручних школа, летњи распуст почиње по завршетку матурског/завршног испита, а завршава се у петак, 31. августа 2017. године.

**Члан 7.**

У школи се празнују државни и верски празници, у складу са Законом о државним и другим празницима у Републици Србији („Службени гласник РС“, бр. 43/01, 101/07 и 92/11). У школи се празнује радно Дан сећања на српске жртве у Другом светском рату, Свети Сава – Дан духовности, Дан сећања на жртве холокауста, геноцида и других жртава фашизма у Другом светском рату, Дан победе и Видовдан – спомен на Косовску битку.

Дан сећања на српске жртве у Другом светском рату празнује се 21. октобра 2017. године, Свети Сава 27. јануара 2018. године, Дан сећања на жртве холокауста, геноцида и других жртава фашизма у Другом светском рату 22. априла 2018. године, Дан победе 9. маја 2018. године, Видовдан 28. јуна 2018. године

Свети Сава и Видовдан се празнују радно, без одржавања наставе, а Дан сећања на српске жртве у Другом светском рату, Дан сећања на жртве холокауста, геноцида и других жртава фашизма у Другом светском рату и Дан победе су наставни дани, изузев кад падају у недељу.

Среда, 8. новембар 2017. године обележава се као Дан просветних радника.

**Члан 8.**

Ученици и запослени у школи имају право да не похађају наставу, односно да не раде у дане следећих верских празника, и то:   
 1) православци – на први дан крсне славе;

2) припадници Исламске заједнице – 1. септембра 2017. године, на први дан Курбан Бајрама и 14. јуна 2018. године, на први дан Рамазанског Бајрама;

3) припадници Јеврејске заједнице – 30. септембра 2017. године, на први дан Јом Кипура;

4) припадници верских заједница које обележавају верске празнике по Грегоријанском календару – 25. децембра 2017. године, на први дан Божића;

5) припадници верских заједница које обележавају верске празнике по Јулијанском календару – 7. јануара 2018. године, на први дан Божића;

6) припадници верских заједница које обележавају дане васкршњих празника по Грегоријанском и Јулијанском календару – почев од Великог петка, закључно са другим даном Васкрса (католици – од 30. марта до 2. априла 2018. године; православни од 6. априла до 9. априла 2018. године).

**Члан 9.**

Годишњим планом рада школа ће утврдити екскурзије и време када ће надокнадити наставне дане у којима су се остваривале екскурзије.

Ако је дан школе наставни дан према календару, школа ће тај дан надокнадити на начин који утврди годишњим планом рада.

**Члан 10.**

Време саопштавања успеха ученика и подела ђачких књижица на крају првог полугодишта, школа утврђује годишњим планом рада, у складу са овим правилником.

Време поделе сведочанстава, полагање завршног испита на крају трогодишњег образовања и матурског испита на крају четворогодишњег образовања, као и време поделе диплома, школа утврђује годишњим планом рада, у складу са овим правилником.

**Члан 11.**

Пријемни испити за упис ученика у средње школе, за школску 2018/2019. годину, биће организовани према следећем календару:

‒ пријемни испит за упис у средње школе у којима се део наставе одвија на страном језику: субота, 26. мај 2018. године;

‒ пријемни испит за упис у средње музичке школе: петак, 1. јун 2018. године, субота, 2. јун 2018. године и недеља, 3. јун 2018. године;

‒ пријемни испит за упис у средње балетске школе: недеља, 3. јун 2018. године, понедељак, 4. јун 2018. године и уторак, 5. јун 2018. године

‒ пријемни испит за упис у средње уметничке школе ликовне области: петак, 1. јун 2018. године, субота, 2. јун 2018. године и недеља, 3. јун 2018. године;

‒ пријемни испит за упис у Математичку гимназију и одељења Математичке гимназије: субота, 2. јун 2018. године;

‒ пријемни испит за упис у филолошкe гимназијe и одељења филолошке гимназије: субота, 2. јун 2018. године и недеља, 3. јун 2018. године;

‒ пријемни испит за упис у одељења обдарених за физику и рачунарство и информатику: недеља, 3. јун 2018. године;

‒ предаја докумената за упис у Спортску гимназију: субота, 2. јун 2018. године и недеља, 3. јун 2018. године.

**Члан 12.**

Табеларни преглед календара образовно-васпитног рада средњих школа за школску 2017/2018. годину одштампан је уз овај правилник и чини његов саставни део.

**Члан 13.**

Овај правилник ступа на снагу осмог дана од дана објављивања у „Службеном гласнику РС – Просветном гласнику”.

|  |  |  |
| --- | --- | --- |
| Број: 611-00-00425/1/2017-03 |  |  |
| У Београду, 4. маја 2017. године |  | **МИНИСТАР**  **Mладен Шарчевић** |